b'\n_START_ARTICLE_\nLasten ja nuorten taidekeskuksen s\xc3\xa4\xc3\xa4ti\xc3\xb6\n_START_PARAGRAPH_\nLasten ja nuorten taidekeskuksen s\xc3\xa4\xc3\xa4ti\xc3\xb6n perustivat opetusministeri\xc3\xb6 ja Hyvink\xc3\xa4\xc3\xa4n kaupunki vuonna 1980. S\xc3\xa4\xc3\xa4ti\xc3\xb6 yll\xc3\xa4pit\xc3\xa4\xc3\xa4 taidekeskusta, jonka ytimen muodostaa kansainv\xc3\xa4linen lasten ja nuorten taiteen arkisto. Arkisto sai alkunsa hyvink\xc3\xa4\xc3\xa4l\xc3\xa4isen kuvataiteilijan ja taideopettajan Eino Vesalaisen 1970-luvulla pit\xc3\xa4mist\xc3\xa4 kansainv\xc3\xa4lisist\xc3\xa4 maalauskilpailusta. Hyvink\xc3\xa4\xc3\xa4ll\xc3\xa4 oli Vesalaisen toiminnan ansiosta vahva asema, kun opetusministeri\xc3\xb6 1970-luvun lopulla p\xc3\xa4\xc3\xa4tti k\xc3\xa4ynnist\xc3\xa4\xc3\xa4 valtakunnallisen lasten taidekeskuksen perustamisen er\xc3\xa4iden ulkomaisten esikuvien innostamana. Taidekeskuksen teht\xc3\xa4v\xc3\xa4n\xc3\xa4 on s\xc3\xa4\xc3\xa4nt\xc3\xb6jen mukaan kansainv\xc3\xa4lisen lasten ja nuorten taiteen kokoelman kartuttaminen ja arkistointi, kotimainen n\xc3\xa4yttelytoiminta, kansainv\xc3\xa4linen toiminta, koulutus- ja tutkimustoiminta, taiteellinen kokeilutoiminta sek\xc3\xa4 paikallinen taidekasvatustoiminta._NEWLINE_Paikallisesti, valtakunnallisesti ja kansainv\xc3\xa4lisesti toimiva Lasten ja nuorten taidekeskus edist\xc3\xa4\xc3\xa4 taidekasvatusta p\xc3\xa4\xc3\xa4asiassa visuaalisissa taiteissa. Taidekeskus toimii yhteisty\xc3\xb6ss\xc3\xa4 nuorisoty\xc3\xb6n, kulttuurin, taiteen, tutkimuksen sek\xc3\xa4 opetuksen ja koulutuksen asiantuntijoiden kanssa. Se toimii linkkin\xc3\xa4 taidealan, lasten ja nuorten sek\xc3\xa4 heid\xc3\xa4n kanssaan ty\xc3\xb6skentelevien v\xc3\xa4lill\xc3\xa4. Taidekeskus tuottaa n\xc3\xa4yttelyit\xc3\xa4, kokoaa koti- ja ulkomaista lasten ja nuorten taidetta, tutkii, kouluttaa ja innostaa el\xc3\xa4myksiin taiteen parissa. Taidekeskus on yksi opetus- ja kulttuuriministeri\xc3\xb6n nime\xc3\xa4mist\xc3\xa4 nuorisoty\xc3\xb6n valtakunnallisista palvelu- ja kehitt\xc3\xa4miskeskuksista._NEWLINE_Taidekeskuksen toimitilat ovat Hyvink\xc3\xa4\xc3\xa4n Villatehtaalla vuonna 2005 avatussa Lasten ja nuorten kulttuurikeskus Villa Artussa. Samoissa tiloissa toimivat my\xc3\xb6s taiteen perusopetusta antavat Hyvink\xc3\xa4\xc3\xa4n kaupungin Lasten ja nuorten kuvataidekoulu sek\xc3\xa4 Taito-Uusimaan k\xc3\xa4sity\xc3\xb6koulu Helmi. Kulttuurikeskuksen toimijoita yhdist\xc3\xa4\xc3\xa4 innostus luoda Villa Artusta valtakunnallinen kokeellisen taidekasvatuksen laboratorio ja innostava oppimisymp\xc3\xa4rist\xc3\xb6 eri ik\xc3\xa4isille taiteen tekij\xc3\xb6ille ja kokijoille. Taidekeskuksen tutkimuksellisen toiminnan keski\xc3\xb6ss\xc3\xa4 on kansainv\xc3\xa4linen lasten ja nuorten taiteen arkisto, jossa on arviolta 100\xc2\xa0000 teosta yli 130 maailman maasta. Aineisto on digitoitu ja asiasanoitettu, ja sit\xc3\xa4 voi tutkia niin taiteellisista kuin kulttuurihistoriallisista l\xc3\xa4ht\xc3\xb6kohdista k\xc3\xa4sin. Sek\xc3\xa4 maantieteellinen kattavuus ett\xc3\xa4 eri-ik\xc3\xa4isten lasten ja nuorten tekem\xc3\xa4t teokset tarjoavat mahdollisuuden my\xc3\xb6s vertailevaan tutkimukseen.'